ত্রিদেশীয় টি-টোয়েন্টি: পাকিস্তান বনাম বাংলাদেশ ম্যাচে যে পাঁচটি বিষয় মুখ্য হয়ে উঠবে
নিউজিল্যান্ডে ত্রিদেশীয় টি-টোয়েন্টি সিরিজের প্রথম ম্যাচে পাকিস্তান ও বাংলাদেশ মুখোমুখি হচ্ছে শুক্রবার ।
আগামীকাল ক্রাইস্টচার্চে বাংলাদেশ সময় সকাল আটটায় মাঠে নামবে দুই দল।
বর্তমানে পাকিস্তান টি-টোয়েন্টি র‍্যাংকিংয়ের চার নম্বর দল।
তবু পাকিস্তানের কিছু জায়গা আছে, যেসব জায়গায় দলটি নড়বড়ে।
বাংলাদেশের টি-টোয়েন্টি ক্রিকেটে সাম্প্রতিক সফলতা বলতে, সংযুক্ত আরব আমিরাতের বিপক্ষে দুটি ম্যাচে জয়।
আইসিসি স্বীকৃত টি-টোয়েন্টি ম্যাচ হলেও, এই ম্যাচদুটি ছিল মূলত দুই দেশের ক্রিকেট বোর্ডের সম্মতিতে বিশ্বকাপ টি-টোয়েন্টি জন্য প্রস্তুতি। যেখানে ছিলেন না বাংলাদেশের অধিনায়ক সাকিব আল হাসান।
রিজওয়ানের ব্যাটিং ও পাকিস্তানের এশিয়া কাপ না জেতার আরও পাঁচ কারণ
পাইলট হতে ব্যর্থ সিকান্দার রাজা এখন 'পূর্ণাঙ্গ ম্যাচ উইনার'
'টি-টোয়েন্টি বিশেষজ্ঞ' সাব্বির কেন 'পাড়ার ক্রিকেট' খেলছেন
সাকিব ক্যারিবিয়ান প্রিমিয়ার লিগে খেলেছেন সম্প্রতি। ২০১৯ সালে জুয়াড়িদের সাথে কথপোকথন এবং তা গোপন রাখার দায়ে নিষেধাজ্ঞার পরে মাঠে ফিরে সাকিব আল হাসান ব্যাট হাতে খুব একটা স্বস্তিদায়ক পারফরম্যান্স করতে পারেননি।
এই ক্যারিবিয়ান প্রিমিয়ার লিগে, ৬ ম্যাচে একটি ফিফটি ও দুটি ম্যান অফ দ্য ম্যাচ হয়েছেন ব্যাট ও বল হাতে ভূমিকা রেখে।
এটাকে একটা ভালো দিক বললেও বাংলাদেশের ক্রিকেট বিশ্লেষক সৈয়দ আবিদ হুসেইন সামি মনে করেন, সাকিব যেভাবে দলের সাথে যোগ দিচ্ছেন, এটাকে একটা রীতিতে পরিণত করছেন, 'এটা ভালো দেখায় না'।
তিনি বাবর আজম ও কেইন উইলিয়ামসনের কথা উদাহরণ হিসেবে টেনেছেন। ত্রিদেশীয় সিরিজের আনুষ্ঠানিক ফটোশ্যুটে  এ দুজন অধিনায়ক থাকলেও, সাকিব আল হাসানের পরিবর্তে প্রতিনিধিত্ব করেছেন নুরুল হাসান সোহান।
ভারতীয় ক্রিকেট দল আজ অস্ট্রেলিয়ায় টি-টোয়েন্টি বিশ্বকাপ খেলার জন্য রওনা হয়েছে। রওনা দেয়ার আগে টুইটার ও সামাজিক যোগাযোগ মাধ্যমে সব খেলোয়াড়রা একসাথে ছবি আপলোড করছেন।
"এটা একটা দলের কালচারের বিষয়। দলটা একসাথে যাচ্ছে, মাঠে একসাথে খেলবে। মাশরাফীর সময় বাংলাদেশে এটা ছিল," বলছেন সৈয়দ আবিদ হুসেইন সামি।
মাঠের খেলার দিক থেকে মি. হুসেইন মনে করেন, "বোলিংটা সাকিবের স্বভাবজাত, কিন্তু ব্যাটসম্যান সাকিবকে নিয়ে দ্বিধা রয়ে যায়। একেবারে নেট প্র্যাকটিস না করে, বা একদিনের অনুশীলনে নিউজিল্যান্ডে গিয়ে কেমন করবে এটা দেখার বিষয়।"
বাংলাদেশ ক্রিকেট বোর্ড গত রাতে একটি বিবৃতিতে জানিয়েছে, সাকিব আল হাসানের দলের সাথে থাকার কথা ছিল চার তারিখ, কিন্তু নিউজিল্যান্ডের ফ্লাইট ও ভিসা জটিলতার কারণে দেরি হয়েছে।
পাকিস্তানের বাবর আজম ও মোহাম্মদ রিজওয়ান টি-টোয়েন্টি ক্রিকেটে ওপেনিংয়ে মানদণ্ড তৈরি করছেন।
টি-টোয়েন্টি বিশ্বকাপে বা এশিয়া কাপে তেমন সফল না হলেও ইংল্যান্ডের বিপক্ষে একটা ম্যাচে কোনও উইকেট না হারিয়ে ২০০ রানের লক্ষ্য অতিক্রম করে এই জুটি প্রমাণ করেছেন, র‍্যাংকিং তাদের অবস্থানের যৌক্তিকতা।
এই মুহুর্তে আন্তর্জাতিক ক্রিকেট কাউন্সিলের ব্যাটিং র‍্যাঙ্কিংয়ের এক নম্বরে আছেন রিজওয়ান, তিন নম্বরে আছেন বাবর আজম।
সম্প্রতি বাবর আজম একটি টি-টোয়েন্টি শতক হাঁকিয়েছেন, বিশ্লেষকদের অনেকে বলছেন, এটি টি-টোয়েন্টির অন্যতম সেরা ইনিংস।
বাংলাদেশের ঘরোয়া ক্রিকেটার সৈয়দ আবিদ হুসেইন সামি মনে করেন, বাংলাদেশ যদি এই দুজনকে শুরুতেই আউট করতে পারে সেক্ষেত্রে নিজেদের জন্য ইতিবাচক মোমেন্টাম তৈরি করতে পারবে।
"বলছিনা যে বাংলাদেশ জিতে যাবে। কিন্তু পাকিস্তানের যে বর্তমান পরিস্থিতি তাতে এই দুজনকে আউট করলে দলের মানসিক অবস্থায় আঘাত হানা যাবে। পাকিস্তানের একাদশের ক্রিকেটাররা এখন ধরেই নেন বাবর-রিজওয়ান রান করবেন। এটায় ব্যাত্যয় হলেই তারা নড়বড়ে হয়ে পড়েন।"
পাকিস্তানের মিডল অর্ডার নিয়ে দুশ্চিন্তা
পাকিস্তান ক্রিকেট দলের টিম ম্যানেজমেন্ট টি-টোয়েন্টি ফরম্যাটে মিডল অর্ডার নিয়ে বেশ ভুগছে।
পাকিস্তানের ক্রিকেট বিশ্লেষক সামি চৌধুরী বিবিসি উর্দুতে নিজের কলামে লিখেছেন, পাকিস্তানের মিডল অর্ডারে একজন নেতা প্রয়োজন।
সম্প্রতি ইংল্যান্ডের বিপক্ষে সাত ম্যাচের টিটোয়েন্টি সিরিজে পাকিস্তানের মিডল অর্ডারের  অবস্থা খুবই নাজুক ছিল বলে মনে করেন তিনি।
তিনি লিখেছেন, "ইংল্যান্ডের অধিনায়ক মঈন আলী এই দিকটা ধরতে পেরেছেন এবং মাঝের ওভারগুলোতে সেভাবেই পরিকল্পনা সাজিয়েছেন।"
মিডল অর্ডারে আসিফ আলী, খুশদিল শাহরা হার্ড হিটার হিসেবে দলে এলেও ঠিক প্রতিশ্রুতি অনুযায়ী পারফর্ম করতে পারছেন না।
সম্প্রতি পাকিস্তানের মাটিতে ইংল্যান্ডের বিপক্ষে সিরিজে খুশদিল শাহকে নিয়ে গ্যালারিতে দুয়ো শোনা গেছে।
এটা নিয়ে খুশদিল বিবিবিসি উর্দুকে বলেন, "ক্রিকেটাররা তো মানুষ, আমাদের ভুল হয়।"
বাংলাদেশের ক্রিকেট বিশ্লেষক সৈয়দ আবিদ হুসেইন সামি মনে করেন, নিউজিল্যান্ডের মাটিতে সাধারণত যেমন সবুজ উইকেট দেখা যায়, টি-টোয়েন্টিতে সেটা হবে না।
"দেখবেন টেস্ট বা ওয়ানডের তুলনায় টি-টোয়েন্টি ক্রিকেটে নিউজিল্যান্ডের উইকেটে ভালো রান আসে। কারণ এই টুর্নামেন্টটা টি-টোয়েন্টি বিশ্বকাপের প্রস্তুতি, নিউজিল্যান্ডও চাইবে ভালো উইকেটে খেলে আত্মবিশ্বাস বাড়িয়ে নিতে।"
এক্ষেত্রে তিনি নিউজিল্যান্ডের মাটিতে বাংলাদেশের সাম্প্রতিক পারফরম্যান্সকে উদাহরণ হিসেবে দেখান।
"আপনি দেখবেন মনে করা হয় নিউজিল্যান্ডে বাংলাদেশ খারাপ খেলবে বা ভুগবে। কিন্তু আসলে তেমন খারাপ পরিস্থিতি হয় না। অনেক সময় ফল হয়তো পক্ষে আসে না, কিন্তু বাংলাদেশ এই বছরই নিউজিল্যান্ডের মাটিতে টেস্ট জিতেছে। ওয়ানডে সিরিজেও ভালো খেলেছে এর আগে।"
তবে এই ধরনের উইকেটে পাকিস্তানের গতিশীল বোলারদের সামলানো একটা বড় টাস্ক হবে বলে মনে করেন তিনি।
বাংলাদেশ পাকিস্তানের বিপক্ষে সর্বশেষ কোনও টি-টোয়েন্টি ম্যাচে জয় পেয়েছে ছয় বছর আগে।
গত ছয় বছরে ছয়টি টি-টোয়েন্টি ম্যাচের ছয়টিতেই বেশ ভালো ব্যবধানে পাকিস্তান বাংলাদেশকে হারিয়েছে।
সর্বমোট ১৩ ম্যাচ খেলে বাংলাদেশ পাকিস্তানকে মাত্র দুই ম্যাচ হারাতে পেরেছে।
জিমের ভিডিওতে টিটকারি থেকে সেঞ্চুরিয়নের নায়ক তাসকিনের গল্প
আম্পায়ারিংয়ের প্রতিবাদে নিষিদ্ধ ঢাকার দুই ক্লাব ও ক্রিকেটারের গল্প
আড়ালে থেকেও বাংলাদেশের ক্রিকেটের বড় চরিত্র তাইজুল
আইপিএলে ডাক পেয়েও কেন যাওয়া হচ্ছে না তাসকিনের

নিউজিল্যান্ডে ত্রিদেশীয় টি-টোয়েন্টি সিরিজের প্রথম ম্যাচে পাকিস্তান ও বাংলাদেশ মুখোমুখি হচ্ছে শুক্রবার ।